**לימודי שואה ייחודיים  באולפנת הראל נהריה ובביה"ס התיכון "פריש" שבניו-ג'רזי**

**הרציונאל של הפרוייקט**זהו נושא שחובה עלינו להדגיש, לחזור וללמד בכל מסגרת, בכל גיל ובכל צורה.
אנחנו רוצים להשיג בפרויקט הזה מספר מטרות:
א. העמקת הידע בנושא השואה .
ב: לימוד הנושא מאספקטים פחות מוכרים לנוער שלנו, אספקטים העשויים להיות אטרקטיביים יותר.
ג. ליצור קשר של אחדות גורל וייעוד עם יהדות התפוצות - במקרה הזה, יהדות צפון ניו-ג'רזי.

התוכנית החלה בשנה שעברה, תשע"א, ונמשכת גם בשנת הלימודים תשע"ב.
הנושא נלמד בכיתות י"א במסגרת שלושה תחומי עניין: היסטוריה של עם ישראל, מחשבת ישראל
ואנגלית.
בשיעורי היסטוריה הובאו לכיתה מספר דילמות הלכתיות שהועלו בזמן השואה, בצורת שו"תים ואשר היתה להם נגיעה לחיי הגטו, כגון, מזוזה בגטו, בישול בשבת בגטו, הצלה תוך חשש לסיכון אחרים, האם יש לברך ברכת "הגומל" על הצלה מאקציה?, מכירת חמץ בפסח, הסתתרות בקרב משפחות נוצריות והצלה תוך חשש לסיכון אחרים.
התלמידים  דנו בדילמות ונחשפו לקושי ולזוועות שעברו יהודי אירופה, תוך כדי  ניסיון לשמור  על ההלכה ועל צלם האנוש. במסגרת זאת עסקו תלמידות האולפנא  גם  בשאלה: כיצד הגיב היישוב היהודי לשואה ולניצולים שהגיעו לארץ? במקביל  התלמידים בניו-ג'רזי עסקו בשאלה: כיצד הגיבה ארה"ב לשואת היהודים באירופה?
בשיעורי אנגלית התלמידות עסקו בשאלה: האם ראוי, מוסרי ולגיטימי, ליצור סיפורת על השואה?
Is it moral to create fiction out of the Holocaust?
התלמידות עשו עבודת חקר וכתבו חיבורים באנגלית בהם הביעו את דעתן בנושא.

בשיעורי מחשבת ישראל הכיתה עסקה בקטעים מן המאמר של הרב סולוביצ'יק "קול דודי דופק" העוסק באספקט האמוני של ברית גורל וברית ייעוד.

שיאה של הפעילות היה יום משולב ללימודי "השואה" – .Integrated Day הפעילות החלה בצפייה בסרט הקולנוע "החיים יפים", ולאחר מכן כל התלמידות צפו בדיאלוג באנגלית  Debate  שעסק בשאלת המוסריות שביצירת קומדיה על השואה.
החלק השני של היום הוקדש לעבודה בקבוצות בנושאים שקשורים ליישוב היהודי, כגון, סיפורה של חנה סנש, אוניות המעפילים, הבריגדה יהודית, ועוד. סיימנו את היום במצגת שהמחישה את המשמעות של ברית גורל לעומת ברית ייעוד ואשר שילבה שירים וקטעים מקראיים רלונטיים.

בהמשך התוכנית, התקיימה שיחת סקייפ בין שתי הכיתות שבה "נפגשו" התלמידים  להמשך הדיאלוג.

נושא השיחה היה סביב "גבורה יהודית" והתלמידים דנו בשאלות הבאות:
1. מהי גבורה יהודית בעיניך?
2. איזה סיפור/מאורע/קטע, במהלך התהליך, ריגש/הפחיד/ מלווה אותך במיוחד?
3.כיצד השפיע תהליך הלימוד על השואה על עיצוב אישיותך כיהודי?
4. מה ניתן לדעתך לעשות ע"מ למנוע בעתיד פשעים נגד האנושות?

כל החומרים הנלמדים משותפים לשני בתי-הספר – אולפנת הראל בנהריה וישיבת פריש בניו-ג'רזי.

לצורך התוכנית, הוקם אתר ויקיפדיה ובו בלוג המשמש רק את תלמידי ומורי בתי-הספר האלה. באתר ניתן לראות את כל החומרים הנלמדים, הצעות ורעיונות , תגובות של מורים ותלמידים, ודיאלוג בין הלומדים. חשוב מאד לציין, שבמקביל לידע שהתוכנית העניקה לכל התלמידים, ולחשיפה לחשיבות הנושא, הושגה מטרה נוספת, והיא חיזוק הקשר בין קהילת התלמידים בניו-ג'רזי ובין אולפנת הראל
בנהריה סביב הנושא המשותף והמאחד את כל העולם היהודי: "השואה".

התוכנית הזאת מתקיימת זאת השנה השנייה ברציפות. השנה, שיחת הסקייפ עסקה בשאלות נוספות:
1. כיצד שמרו היהודים בגטאות ובמחנות  על אנושיות בתנאים בלתי אנושיים?
2. איך אנחנו, כיהודים בישראל ובארה"ב, צריכים לנהוג לאור מה שקרה בשואה?
3. באילו דרכים, לדעתך, נכון לציין את זכר השואה?